Vivi Bach

**Vivi Bach** (an un for sik *Vivi Bak*, ok *Vivienne Bach*; * 3. September 1939 in Kopenhagen; † 22. April 2013 in Santa Eulària, Ibiza, Spanien) weer en Singersche, Schauspelersche, Feernsehmoderatorsche un Schrieversche ut Däänmark.

## Leven
Al as Kind weer de Bäckerdochter dull up Singen un Danzen. As Schölersche up'n Gymnasium is se in en Jazzkeller uptreden. Na de Scholen hett se sik utbillen laten un woll Maskenbildnersche weern. Man de Utbillen hett se nich to Enne brocht un hett Unnerricht in Gesang un Schauspeel nahmen. As Singersche vun en Band is se up en eerste Tournee gahn. In Kopenhagen hett se denn eerste lüttjere Rullen an't Theater kregen. De Press hett dat goot upnahmen. 

1956 hett se de eerste Filmrull kregen. Annere folgen bold na. Ok in Düütschland weer de junge Deern ut Däänmark to sehn, tohopen mit Hans-Joachim Kulenkampff hett se 1959 to'n eersten Mol in en düütschen Film mitspeelt. Achterna kemen sunnerlich Musikstriepen ahn groden Anspruch. Dor is se an de Sieten vun Peter Alexander, Rex Gildo, Bill Ramsey, Fred Bertelmann un Gus Backus upträden.  Bovento hett se noch in internatschonale Film mitspeelt, as den Italowestern *[[Le Pistole non discutono]]* (1964, up düütsch: Die letzten Zwei vom Rio Grande) mitspeelt. 

Ehre Loopbahn as Singersche in Düütschland gung 1960 los mit en Duett mit Rex Gildo bi Electrola, man in datsülvige Johr is se na Philips gahn, wo bit 1964 olben Platen mit ehr rutbrocht wurrn sünd. An'n besten lopen is dor wedder en Duett bi, dütmol mit Gerhard Wendland: Dat weer de düütsche Verschoon vun den US-Hit „Hey Paula“ vun Paul & Paula unner den Titel „Hey Vivi – Hey Gerhard“. Dat weer ehr eenzigsten Titel, de in de düütsche Hitparade unnerkamen konn. Ok, as se 1965 na Ariola gahn is, is dat in de Charts nich beter lopen. 

Gor nix is dor vun wurrn, as se versocht hett, en egen Filmfirma up to maken. Bach hett den Krimi *Das Geheimnis der roten Quaste* produzeert, man de hett nich veel Tokiekers funnen. Goot an de Saak weer for ehr avers, dat se bi düssen Film den Schauspeler Dietmar Schönherr kennen lehrt hett, den se 1965 heiraden dö. Mit em hett se achterna noch twee Film dreiht: *Ein Ferienbett mit 100 PS* un *[[Blonde Fracht für Sansibar]]*. Ok bi de Science-Fiction-Serie Raumpatrouille weer se in de Folg *kampf um die Sonne* an Schönherr siene Siet to sehn. Ehr se Schönherr freen dö, weer se al mol mit Heinz Seebeck ut Wien verheiraat' ween. 

Tohopen mit Schönherr hett se denn anfungen, in't Feernsehn as Moderatorsche to arbeiden. To een vun de leevsten düütschen Feernsehstars is de „däänsche Bardot“ dör de Feernsehserien *Gala-Abend der Schallplatte* un sunnerlich dör de 24 Folgen vun de Speelshow *[[Wünsch Dir was (Fernsehshow)|Wünsch Dir was]]* (1969–1972) wurrn. Goot ankamen is se ok 1969 in de Unnerholens-Serie *Luftsprünge* an de Siet vun Luis Trenker un Toni Sailer. 

1973 hett de WDR en personality-Show unner den Titel *Vivat Vivi* rutbrocht. Dor hett Bach sik vun allerhand Sieten wiest, man amenn is se dor doch nich mit ankamen. 1976 hett se ehre leste Schallplate rutgahn laten. Dat weer en Duett mit Dietmar Schönherr ("Das Leben meint es gut mit Dänen und mit denen, denen Dänen nahe stehen"). Achterna hett se sik torüchtrocken in't Privatleven. 

Later weer se togange as Malersche, Illustratorsche un Schrieversche vun Kinnerböker un hett Schönherr unner de Arms grepen bi siene sozialen Engagements. Mit em hett se vun 1990 af an in Santa Eulària up Ibiza leevt. Dor is se an'n 22. April 2013 sturven, wiel dat Hart nich mehr mitspeelt hett.

## Diskografie



; Later rutkamen
* nah 1967: Das Farbfernsehpaar (fontana, LP)
* 1967: Gala-Abend der Schallplatte (Teldec, LP)
* 1968: Berühmte Eltern erzählen Märchen (Poly, LP)
* 1968: Du und ich (Cornet, LP, mit Dietmar Schönherr)
* 1969: Summ, Summ, Summ
* 1969: Gala-Abend der Schallplatte (Teldec, LP)
* 1971: Keep Swinging
* 1971?: Wünsch dir was (Elektrola)
* 1975: Lieder für die Frau um 30 (LP)
* ?: Zwei (BASF, LP)
* 1976: Der Duft der großen Welt / In der guten alten Zeit (Prom, Single, mit Dietmar Schönherr)
* 1980: Vores gade (Ed. Wilhelm Hansen, LP, mit Otto Brandenburg)
* 2006: Jugendsünden (Bear, CD)

## Filmografie

## Utteken
Vivi Bach is 1971 tosamen mit Dietmar Schönherr un Peter Behle mit de *[[Golden Kamera]]* in de Kategorie *Best Entertainmentshow* uttekent worrn för de Sennen *Wünsch dir was*. För de glieke Show weer se 1973 tosamen mit Schönherr ok mit den Bambi ehrt.

## Literatur
* Vivi Bach: *Ein Kind aus Kopenhagen – Bilder und Geschichten, selbst gemalt und selbst erzählt.* Marion von Schröder Verlag, Düsseldorp 1971, ISBN 3-547-71105-3

## Borns


## Weblenken

* Literatur vun un över Vivi Bach in’n Katalog vun de Düütschen Natschonalbökeree
* Vivi Bach (''Vivi Bak'') up danskefilm.dk in de Dansk Film Database (däänsch)
* Vivi Bach auf dfi.dk bi't Däänsch Filminstitut (däänsch)
* Vivi Bach in de Svensk Filmdatabas auf sfi.se (sweedsch)
* Vivi Bach Filmcover